ΑΠΟΦΑΣΗ ΤΗΣ ΕΠΙΤΡΟΠΗΣ

της 12ης Απριλίου 1999

για προστατευτικά μέτρα που αφορούν ορισμένα αλιευτικά προϊόντα που προέρχονται ή κατάγονται από την Κένυα και την Τανζανία

[κοινοποιηθείσα υπό τον αριθμό Ε(1999) 497]

(Κείμενο που παρουσιάζει ενδιαφέρον για τον ΕΟΧ)

(1999/253/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/675/ΕΟΚ του Συμβουλίου, της 10ης Δεκεμβρίου 1990, για τον καθορισμό των βασικών αρχών σχετικά με την οργάνωση των κτηνιατρικών ελέγχων των προϊόντων προέλευσης τρίτων χωρών που εισάγονται στην Κοινότητα(1), όπως τροποποιήθηκε τελευταία από την οδηγία 96/43/ΕΚ(2), και ιδίως το άρθρο 19,

Εκτιμώντας:

(1) ότι, σύμφωνα με το άρθρο 19 της οδηγίας 90/675/ΕΟΚ, πρέπει να εκδοθούν οι απαραίτητες αποφάσεις όσον αφορά την εισαγωγή ορισμένων προϊόντων από τρίτες χώρες όταν εκδηλώνεται ή εξαπλώνεται οποιαδήποτε αιτία που μπορεί να αποτελέσει σοβαρό κίνδυνο για τα ζώα ή τους ανθρώπους·

(2) ότι έχουν κοινοποιηθεί στην Επιτροπή από τις αρχές της Ουγκάντα ορισμένες περιπτώσεις που αφορούν δηλητηριασμό ιχθύων στην λίμνη Βικτόρια· ότι υπάρχουν υπόνοιες ότι ο δηλητηριασμός των ιχθύων προκλήθηκε από τα γεωργικά φάρμακα που βρέθηκαν στα ύδατα της λίμνης Βικτόρια και από τις κακές αλιευτικές πρακτικές·

(3) ότι οι αρχές της Ουγκάντα έχουν λάβει προληπτικά μέτρα και έχουν αναστείλει όλες τις εξαγωγές ιχθύων προς την Ευρωπαϊκή Κοινότητα με έναρξη ισχύος από τις 22 Μαρτίου 1999 και μέχρι να υπάρξει εγγύηση σχετικά με την ασφάλεια των αλιευτικών προϊόντων·

(4) ότι η Κένυα και η Τανζανία μοιράζονται με την Ουγκάντα τα ύδατα της λίμνης Βικτόρια και, επομένως, και τα αλιευτικά αποθέματα· ότι η Κένυα και η Τανζανία έχουν λάβει προληπτικά μέτρα, αλλά δεν έχουν αναστείλει τις εξαγωγές αλιευτικών προϊόντων προς την Κοινότητα, παρόλο που τα εν λόγω προληπτικά μέτρα δεν είναι αρκετά για να διασφαλίσουν, στην παρούσα κατάσταση, την ασφάλεια των αλιευτικών προϊόντων·

(5) ότι οι εισαγωγές αλιευτικών προϊόντων τα οποία αλιεύονται στη λίμνη Βικτόρια και προέρχονται ή κατάγονται από την Κένυα και την Τανζανία πρέπει να ανασταλούν·

(6) ότι το εν λόγω μέτρο θα πρέπει να αναθεωρηθεί με βάση νέα στοιχεία σχετικά με την εξέλιξη της κατάστασης και τις εγγυήσεις που παρέχουν οι αρμόδιες αρχές σχετικά με την ασφάλεια των αλιευτικών προϊόντων·

(7) ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η παρούσα απόφαση εφαρμόζεται στα αλιευτικά προϊόντα, νωπά, κατεψυγμένα ή μεταποιημένα, που αλιεύονται στη λίμνη Βικτόρια και προέρχονται ή κατάγονται από την Κένυα και την Τανζανία. Η παρούσα απόφαση δεν εφαρμόζεται στα αλιευτικά προϊόντα που αλιεύονται στη θάλασσα.

Άρθρο 2

Τα κράτη μέλη απαγορεύουν την εισαγωγή στο έδαφος τους αλιευτικών προϊόντων που αναφέρονται στο άρθρο 1.

Άρθρο 3

Όλες οι δαπάνες που προκύπτουν από την εφαρμογή της εν λόγω απόφασης επιβαρύνουν τον αποστολέα, τον παραλήπτη ή τον πράκτορά τους.

Άρθρο 4

Η παρούσα απόφαση αναθεωρείται με βάση νέα στοιχεία σχετικά με την εξέλιξη της κατάστασης και τις εγγυήσεις που παρέχουν οι αρμόδιες αρχές της Κένυας και της Τανζανίας σχετικά με την ασφάλεια των αλιευτικών προϊόντων.

Άρθρο 5

Τα κράτη μέλη τροποποιούν τα μέτρα τα οποία εφαρμόζουν στο εμπόριο για να συμμορφωθούν με την παρούσα απόφαση. Πληροφορούν αμέσως την Επιτροπή σχετικά.

Άρθρο 6

Η παρούσα απόφαση απευθύνεται στα κράτη μέλη.

Βρυξέλλες, 12 Απριλίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 373 της 31.12.1990, σ. 1.

(2) ΕΕ L 162 της 1.7.1996, σ. 1.